ไฟแนนซ์ทูเดย์
โค้งสุดท้ายเลือกตั้ง กรณ์ จาติกวณิช รมว.คลัง ทิ้งทวนผลงานการตั้งกองทุนการออมแห่งชาติ (กอช.)
20 ส.ค. 2554

โค้งสุดท้ายเลือกตั้ง กรณ์ จาติกวณิช รมว.คลัง ทิ้งทวนผลงานการตั้งกองทุนการออมแห่งชาติ (กอช.) 
ที่จะเปิดตัวเป็นทางการวันศุกร์นี้ โดยมี อภิสิทธิ์ เวชชาชีวะ นายกรัฐมนตรี มาร่วมงานเป็นเกียรติ
 




ก่อนหน้านี้ รมว.คลัง ปล่อยผลงานออกมาต่อเนื่อง ทั้งบ้าน 0%2 ปี โครงการประกันภัยพืชผล โครงการรีไฟแนนซ์หนี้บัตรเครดิตและสินเชื่อบุคคล โครงการเอทีเอ็มพูลแบงก์รัฐฟรี และยังมีมัดจำหากกลับมาเป็นรัฐบาลจะออกกฎหมายยกเว้นภาษีเงินได้ให้กับตัวแทนขายหวยอีก 6,000 ราย
ทั้งหลายทั้งปวงจะเข้าตาเทใจให้ รมว.คลัง กลับมาคุมกระทรวงริมคลองประปาอีกครั้งหนึ่งหรือเปล่า อีกไม่กี่วันรู้กัน
ข่าววงในรายงานแวดวงการเงินว่า ธีระชัย ภูวนาถนรานุบาล เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นหนึ่งในรายชื่อ รมว.คลัง ของพรรคเพื่อไทย หากชนะเลือกตั้งและได้เป็นรัฐบาล ดูไปก็ไม่ขี้เหร่เท่าไหร่ดีกว่าบางคนที่อยากเป็นจนตัวสั่นตั้งเยอะ
โครงการบ้าน 0% นาน 2 ปี ทำเอาคณะกรรมการธนาคารอาคารสงเคราะห์ (ธอส.) วงแตก มีกรรมการบางรายเล่นงานวรวิทย์ ชัยลิมปมนตรี กรรมการผู้จัดการ ธอส.สนองนโยบายรัฐจะทำธนาคารเจ๊ง ต้องตามดูว่าอีกไม่กี่วันหากพรรคเพื่อไทยได้เป็นรัฐบาลทำโครงการบ้าน 0% 5 ปี กรรมการบางท่านจะเปลี่ยนใจมาชมหรือเปล่า
ฟังเรื่องค่าแรงปริญญาตรีที่พรรคเพื่อไทยชูหาเสียงไว้ว่าถ้าเป็นรัฐบาลจะทำให้เป็นเดือนละ 3 หมื่นบาท แล้วอยากจะถามกลับว่า พนักงานของเครือชินฯ และ เอสซี แอสเสท ได้จ้างสูงปรี๊ดขนาดนี้หรือเปล่า ถ้ายัง ก็ควรจะไปขึ้นเงินเดือนบริษัทแม่และบริษัทในเครือซะก่อน ที่จะมาทำให้คนอื่นเค้าจ่ายนะขอรับ